Estoria 111: Ti Ubing a Nakatuglep
AY! Aniat’ napasamak ditoyen? Nasaktan kadi unay ti ubing a nakaidda iti daga? Adtoy! Rumrummuar ni Pablo iti balay. Makitam met kadi ni Timoteo idiay? Aniat’ napasamak?
Agpalpalawag ni Pablo kadagiti adalan ditoy Troas. Ammona a dina makita ida manen iti mabayag. Gapuna a nagpalawag agingganat’ tengnga ti rabii.
Toy ubing nga agnagan Eutico agtugtugaw iti bintana, ket isu ti nakalibay. Isut’ natinnag idiay bintana, tallo a kadsaaran inggana idiay daga. Isu a makitayo a madanagan dagiti tattao. Idi inakup dagiti lallaki ti ubing, nakitada a natayen.
Idi nakita ni Pablo a natayen ti ubing, nagpakleb kenkuana ket inagkanna. Sana kuna: ‘Dikay agdanag. Isut’ naimbag!’ Ken pudno met! Milagro dayta. Dakkel a rag-o ti immapay kadagiti tattao.
Immulida manen amin ket nanganda. Nagpalpalawag ni Pablo inggana a lumgaken ti lawag. Ngem masiguroyo a saanen a makaturog manen ni Eutico! Ket da Pablo, Timoteo ken ti kakaduada napandan iti barangay. Ammom kadi no sadinot’ papananda?
Agaw-awiden ni Pablo manipud maikatlo a panagdaliasatna a nangaskasaba. Iti daytoy a biahe naggian ni Pablo iti tallo a tawen a maymaysa idiay Efeso. Nabaybayag daytoy a biahe ngem daydiay maikadua.
Kalpasan ipapanawna idiay Troas, nagsardeng iti nabiit ti barangay idiay Mileto. Immay dagiti panglakayen ti kongregasion ti Efeso a dumngeg ti maudi ken Pablo. Ket idi oras a pumanawdan, anian ti ladingitda a makakita a mapanen ni Pablo.
Ket ti barangay nagsubli idiay Cesarea. Ditoy, pinakdaaran ni mammadto nga Agabo a maibaludto ni Pablo inton umay idiay Jerusalem. Agpaypayso, napasamak daytoy. Idi a naibalud ni Pablo ti dua a tawen idiay Cesarea, naipan ni Pablo a maukom idiay Roma. Kitaentayo ti napasamak iti panagdaliasat nga agturong idiay Roma.
Aramid kapitulo 19 ingganat’ 26.
Dagiti Saludsod
- Iti ladawan, siasino ti ubing a nakaidda iti daga, ket ania ti napasamak kenkuana?
- Ania ti inaramid ni Pablo idi nakitana a natayen ti ubing?
- Sadino ti papanan da Pablo, Timoteo, ken dagidiay kakaduada nga agdaliasat, ket ania ti napasamak idi nagsardengda idiay Mileto?
- Ania ti impakdaar ni mammadto nga Agabo ken ni Pablo, ket kasano a napasamak ti imbaga ti mammadto?
Kanayonan a salsaludsod
- Basaenyo ti Aramid 20:7-38.
Sigun iti sasao ni Pablo a nailanad iti Aramid 20:26, 27, kasanotayo a makapagtalinaed a ‘nadalus iti dara dagiti amin a tattao’? (Ezeq. 33:8; Ara. 18:6, 7)
No mangisuro dagiti panglakayen, apay a rumbeng a ‘kumpetda a sititibker iti matalek a sao’? (Ara. 20:17, 29, 30; Tito 1:7-9; 2 Tim. 1:13)
- Basaenyo ti Aramid 26:24-32.
Kasano nga inusar ni Pablo ti kalinteganna kas umili ti Roma tapno maitungpalna ti annongenna a mangasaba nga inawatna ken Jesus? (Ara. 9:15; 16:37, 38; 25:11, 12; 26:32; Luc. 21:12, 13)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn